Ier Lacey pak sy rugbyfluitjie weg | Netwerk24
John Lacey tydens ’n wedstryd tussen die Springbokke en ’n Wêreldspan in 2015 op Nuweland in Kaapstad. Foto: Gallo Images
Die ervare Ierse rugbyskeidsregter John Lacey het besluit om sy fluitjie aan die einde van die huidige seisoen te bêre.
Die 45-jarige Lacey was in 2010 in beheer van sy eerste toets en het in vier wedstryde by die Wêreldbeker-toernooi in 2015 die fluitjie gedra. Hy was die skeidsregter in 30 toetse.
Lacey gaan inval by die Ierse Rugbyunie waar hy verantwoordelik gaan wees vir die afrigting van skeidsregters en ook gaan help met die identifisering van talent.
Sy laaste kragmeting in beheer van ’n internasionale wedstryd sal wees wanneer Argentinië en die Barbarians mekaar aanstaande maand op Twickenham in Engeland pak.
Daarna sal hy steeds die fluitjie dra in Pro14-wedstryde en kragmetings in die Europese Kampioenebeker tot aan die einde van die huidige seisoen.
Lacey het in sy speeldae Ierland A, Ierland se sewesspan en die klubspan Munster verteenwoordig voordat hy ’n skeidsregter geword het. – Sportredaksie
Meer oor: Ierland | Uittrede | Rugby | Skeidsregter | Blaser | Toetse
Aimee blaas in 2 groot rugbytoetse